Nóg ’n slag vir Trump, dié keer in PennsylvaniaDonald Trump vroeër vanjaar in Pennsylvania. (Foto: Brendan Smialowski / AFP) ’n Regter in die Amerikaanse deelstaat Pennsylvania het Donald Trump se hofaansoek om miljoene stemme wat in die pas afgelope verkiesing in dié deelstaat uitgebring is ongeldig te verklaar, Saterdag van die hand gewys. Regter Matthew Brann het in sy uitspraak gesê dat Trump se span “regsargumente sonder meriete en spekulatiewe beskuldigings” in hul aansoek aangebied het. “Dit [die argumente] bring nie die regte van ŉ enkele kieser in gedrang nie, wat nog te sê van al die kiesers van die staat met die sesde grootste bevolking. Ons mense, wette en instellings vereis meer,” lui die uitspraak. Die Trump-span het verskeie hofsake aanhangig gemaak om die uitslag van die afgelope verkiesing te betwis in die lig van bewerings oor grootskaalse verkiesingsbedrog. Die uitspraak in Pennsylvania volg enkele ure nadat die Republikeine in ’n brief uitstel in die bevestiging van verkiesingsuitslae in Michigan aangevra het. Aangewese president Joe Biden het met 155 000 stemme in Michigan gewen. Daar word Maandag vergader om die verkiesingsuitslae te bevestig. Die Republikeine vra egter nou vir twee weke se uitstel om ŉ volledige oudit van die resultate in Wayne County, die grootste in Michigan, te doen. Maroela Media het vroeër berig die deelstaat Georgia het vandeesweek alle stemme wat in die pas afgelope verkiesing uitgebring is per hand oorgetel en die uitslag bevestig weer eens Biden se oorwinning in dié deelstaat. Biden het in die verkiesing meer as ses miljoen stemme meer as Trump gekry. Daarby het Biden ook meer as die 270 stemme wat die kieskollege vereis op hom verenig om die stryd te wen. Die Demokratiese presidentskandidaat het boonop vyf deelstate geswaai wat tydens die vorige verkiesing vir Trump gestem het.